


	Europos Parlamentas
2024-2029
	[image: EP logo RGB_Mute]



PRIIMTI TEKSTAI

[bookmark: TANumber]P10_TA(2024)0052
[bookmark: title]Stiprėjančios ir sistemingos represijos prieš moteris Irane
[bookmark: DocNumber]
[bookmark: PE]PE766.502
[bookmark: Sujet][bookmark: References]2024 m. lapkričio 28 d. Europos Parlamento rezoliucija dėl stiprėjančių ir sistemingų represijų prieš moteris Irane (2024/2951(RSP))
[bookmark: TextBodyBegin]Europos Parlamentas,
–	atsižvelgdamas į Darbo tvarkos taisyklių 150 straipsnio 5 dalį ir 136 straipsnio 4 dalį,
[bookmark: _GoBack]A.	kadangi Irano Islamo Respublikos ir jos dorovės policijos vykdomų sistemingų moterų teisių pažeidimų vadovaujant prezidentui Pezeshkianui nesumažėjo;
B.	kadangi Irano vyriausybė 1983 m. įvedė privalomą hidžabo dėvėjimą; kadangi 2024 m. rugsėjo mėn. Sergėtojų taryba patvirtino įstatymą dėl „šeimos apsaugos skatinant hidžabo ir skaistybės kultūrą“, kuriuo bus toliau stiprinama vyriausybės vykdoma moterų priespauda; kadangi moterys, kurios viešai pasirodo be galvos apdangalo, dažnai persekiojamos, įkalinamos, kankinamos ar net nužudomos;
C.	kadangi saugumo pajėgos universitete persekiojo Ahoo Daryaei dėl tariamo reikalavimo dėvėti galvos apdangalą pažeidimo; kadangi Daryaei per drąsų nepaklusnumo aktą protestuodama nusimetė ir kitus drabužius, todėl vėliau buvo sulaikyta ir, kaip ir daugybė kitų moterų, įvardyta kaip „psichiškai nestabili“ bei patalpinta į psichiatrijos įstaigą;
D.	kadangi Irano vyriausybė nurodė ketinanti atidaryti vadinamąją gydymo kliniką moterims, kurios nesilaiko griežtų hidžabo įstatymų; kadangi pasipriešinimo patologizavimas įeina į sistemingą Irano valdžios institucijų strategiją slopinant moterų savarankiškumą ir baudžiant tas, kurios nepritaria diskriminaciniams įstatymams, pvz., privalomam galvos apdangalo dėvėjimui ir lyčių segregacijai;
E.	kadangi 1991 m. memorandume dėl bahajų klausimo, kurį pasirašė aukščiausiasis vadovas ajatola Ali Khamenei, raginama sustabdyti bahajų bendruomenės pažangą ir vystymąsi; kadangi bent 72 iš 93 bahajų, kuriems 2024 m. kovo ir balandžio mėn. buvo pateikti šaukimai į teismą arba kurie buvo įkalinti, buvo moterys;
1.	griežtai smerkia vis dažnesnes ir sistemingas represijas prieš moteris Irane priimant įstatymus ir kitus teisės aktus, kuriais griežtai ribojamos jų laisvės ir teisės; smerkia tai, kad valdžios institucijos sulaikė Ahoo Daryaei, įvardijo ją kaip „psichiškai nestabilią“ ir patalpino į psichiatrijos įstaigą; laikosi nuomonės, kad represijos prieš moteris, nepaklūstančias politiniams sprendimams, uždarant jas į psichiatrijos įstaigą yra kankinimo išraiška;
2.	ragina Irano valdžios institucijas panaikinti visus teisės aktus, kuriais diskriminuojamos moterys ir mergaitės, ir nedelsiant panaikinti dorovės policiją bei visas kitas represines struktūras;
3.	griežtai smerkia etninių ir religinių mažumų persekiojimą; ragina nedelsiant ir besąlygiškai paleisti visus moterų teisių gynėjus ir savavališko sulaikymo aukas, įskaitant bahajų bendruomenės moteris Nedą Emadi ir Parastoo Hakim, taip pat ES piliečius;
4.	pakartoja savo raginimą Tarybai Islamo revoliucijos gvardiją paskelbti teroristine organizacija ir pažymi, kad Diuseldorfo aukštesniojo regioninio teismo sprendimas dėl 2022 m. išpuolio prieš sinagogą Bochume dabar suteikia būtiną teisinį pagrindą;
5.	primygtinai ragina Irano vyriausybę nevaržomai leisti atvykti į šalį JT faktų nustatymo misijai ir specialiajam pranešėjui žmogaus teisių padėties Irane klausimais; ragina atnaujinti ir išplėsti jų įgaliojimus įtraukiant atskaitomybės mechanizmą;
6.	ragina ES ir jos valstybes nares remti judėjimą „Moterys, gyvenimas, laisvė“;
7.	paveda Pirmininkei perduoti šią rezoliuciją Komisijai, Tarybai, Sąjungos vyriausiajam įgaliotiniui užsienio reikalams ir saugumo politikai, Islamo konsultacinei tarybai ir Irano Islamo Respublikos aukščiausiojo vadovo kabinetui.

